Diari Oficial de la Generalitat Valenciana


Sumari del DOGV 9863, del 04-06-2024 (2024/5121)

RESOLUCIÓ de 29 de maig de 2024, del Servei Territorial d'Indústria, Energia i Mines d'Alacant, per la qual es denega a Parc Empresarial Alcoi XXI, SL, l'autorització administrativa prèvia, l'autorització administrativa de construcció i l'autorització d'implantació en sòl no urbanitzable, corresponents a una central fotovoltaica denominada FV La Canal Alta, i la seua infraestructura d'evacuació, amb potència instal·lable de 0,95 MW, situada en el terme municipal d'Alcoi. Expedient ATALFE/2023/15/03.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9863

Data del DOGV
:   04-06-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/5121


Data del document
:   29-05-2024

Organisme emissor
:   Conselleria de Innovación, Industria, Comercio y Turismo

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * energia solar

RESOLUCIÓ de 29 de maig de 2024, del Servei Territorial d'Indústria, Energia i Mines d'Alacant, per la qual es denega a Parc Empresarial Alcoi XXI, SL, l'autorització administrativa prèvia, l'autorització administrativa de construcció i l'autorització d'implantació en sòl no urbanitzable, corresponents a una central fotovoltaica denominada FV La Canal Alta, i la seua infraestructura d'evacuació, amb potència instal·lable de 0,95 MW, situada en el terme municipal d'Alcoi. Expedient ATALFE/2023/15/03. [2024/5121]  
Antecedents  
  
Primer. Sol·licitud  
Parc Empresarial Alcoi XXI, SL, a través de representant degudament acreditat, va presentar una instància pel registre telemàtic de la Generalitat Valenciana amb data 3 d'agost de 2023 (amb el número de registre GVRTE/2023/3364730), en la qual sol·licita una autorització administrativa prèvia, autorització administrativa de construcció, autorització d'implantació pel procediment integrat d'autorització de centrals fotovoltaiques que s'emplaçaran sobre sòl no urbanitzable i declaració, en concret, d'utilitat pública, que establix el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, per a la instal·lació d'una central fotovoltaica denominada FV La Canal Alta, la planta generadora de la qual se situarà en la parcel·la 5 del polígon 7 del terme municipal d'Alcoi (Alacant).  
Esta sol·licitud es presenta amb la documentació següent:  
- Projectes de la planta i la seua infraestructura d'evacuació.  
- Separates corresponents.  
- Documentació ambiental i paisatgística.  
- Memòria del compliment dels criteris que establix el Decret llei 14/2020.  
- Pla de desmantellament de la instal·lació i de restauració del terreny i l'entorn afectat, que inclou la memòria i el pressupost degudament justificat.  
- Resguard de garantia econòmica d'accés i connexió a xarxes transport o distribució.  
- Document justificatiu drets accés i connexió.  
- Documentació per a l'acreditació de la capacitat legal, tècnica i economicofinancera del promotor.  
- Documentació acreditativa de la disponibilitat, o compromís de disponibilitat, del 25 % dels terrenys sobre els quals s'emplaçarà la instal·lació.  
S'ha incoat l'expedient ATALFE/2023/15/03 per part del Servei Territorial d'Indústria, Energia i Mines d'Alacant (d'ara en avant, STIEMA).  
Segon. Admissió a tràmit  
Amb data 3 de novembre de 2023, consta un acord d'admissió a tràmit del Servei Territorial d'Indústria, Energia i Mines d'Alacant, de la sol·licitud d'autorització administrativa prèvia i de construcció, únicament als efectes del que estipula l'article 22 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
Tercer. Informació pública  
La sol·licitud d'autorització administrativa de la instal·lació i la sol·licitud de declaració d'utilitat pública, en concret, juntament amb la documentació presentada, han sigut objecte d'informació pública durant el termini de quinze (15) dies, als efectes que preveu l'article 23 del Decret llei 14/2020, en els mitjans següents:  
- el Diari Oficial de la Generalitat Valenciana de data 20 de febrer de 2024,  
- el Butlletí Oficial de la Província d'Alacant de data 15 de febrer de 2024.  
L'STIEMA d'Alacant, en virtut de l'article 23 del Decret llei 14/2020, va remetre a l'Ajuntament d'Alcoi perquè l'exposara en el tauler d'anuncis, pel mateix període de temps, la sol·licitud d'autorització, i li requeria que li remetera la diligència acreditativa de l'exposició una vegada finalitzat el termini corresponent, les quals consten en l'expedient. L'anunci ha sigut publicat en el tauler de la seu electrònica de l'Ajuntament d'Alcoi des del dia 22 de febrer fins al dia 14 de març de 2024.  
Així mateix, es posa la documentació a la disposició del públic en general en la seu electrònica de la Generalitat, en el lloc web https://cindi.gva.es/va/web/energia/informacion-publica (en valencià) i https://cindi.gva.es/es/web/energia/informacion-publica (en castellà).  
La documentació aportada, que es va sotmetre a informació pública, és la següent:  
- Projecte. Denominació: Projecte d'instal·lació solar fotovoltaica de connexió a xarxa de 950 kW de potència, situada en el polígon 7, parcel·la 5, Alcoi, Alacant, FV La Canal Alta. Separates del projecte.  
- Projecte infraestructura evacuació que se cedirà al gestor de la xarxa. Denominació: Projecte de centre de seccionament (3l1a) telecomandat.  
- Projecte infraestructura evacuació que se cedirà al gestor de la xarxa. Denominació: Projecte de línia subterrània d'alta tensió «FV LA CANAL».  
- Documentació ambiental.  
- Estudi d'integració paisatgística.  
- Memòria justificativa del compliment dels criteris del Decret llei 14/2020.  
- Pla de desmantellament i restitució del terreny i l'entorn afectat.  
  
- Plec general de normes de seguretat en prevenció d'incendis forestals.  
Conforme al procediment reglamentàriament establit, a fi que en el termini de quinze dies presentaren la seua conformitat o oposició a l'autorització sol·licitada i emeteren, si era procedent, els oportuns condicionats tècnics al projecte tècnic de la instal·lació, es van remetre les separates corresponents del projecte a les administracions, organismes i empreses de servici públic o d'interés general, els béns o els drets a càrrec dels quals pogueren trobar-se afectats per esta.  
En concret, en data 12 de febrer de 2024, se sol·licita un informe en les matèries de la seua competència a la Direcció General de Medi Natural i Animal de la Conselleria de Medi Ambient, Aigua, Infraestructures i Territori, perquè prestara la seua conformitat o oposició a l'autorització sol·licitada i/o establira el condicionat tècnic procedent de conformitat amb l'article 24 de l'esmentat Decret llei 14/2020, de 7 d'agost.  
Quart. Al·legacions a la informació pública  
Es rep una al·legació a la fase d'informació pública de la instal·lació per part de persona jurídica, la qual s'ha tramitat durant la instrucció de l'expedient de conformitat amb el que disposa l'article 23.4 del Decret llei 14/2020, i l'article 73 de la Llei 39/2015, d'1 d'octubre, del procediment administratiu comú de les administracions públiques.  
  
Quint. Informe del servei de gestió d'espais naturals protegits  
  
En data 22 de març de 2024, el Servei de Gestió d'Espais Naturals Protegits, a través del director-Conservador Parcs Naturals Carrascar de la Font Roja i Serra de Mariola, emet informe desfavorable en concloure que el projecte objecte de valoració resulta incompatible amb la normativa d'ordenació del parc natural del Carrascar de la Font Roja, tant pel que fa a la pròpia planta fotovoltaica i les seues instal·lacions annexes, com a la línia d'evacuació prevista.  
En l'informe s'indica:  
«(…) El projecte se situa en l'àmbit de l'àrea d'amortiment d'impactes del parc natural del Carrascar de la Font Roja. Concretament se situa en la unitat de zonificació denominada «zona IV, d'ús agrícola sostenible de la vall de la Canal». Respecte a l'ordenació que conté el PRUG, se situa en la unitat denominada zona preparc.  
  
Per tant, es considera aplicable la normativa d'ordenació que conté el Pla d'ordenació dels recursos naturals i la revisió del Pla rector d'ús i gestió del parc natural del Carrascal de la Font Roja, aprovats mitjançant el Decret 121/2004, de 16 de juliol, del Consell.  
(…) Com la seua denominació ja indica i referenda, al seu torn, la normativa del PORN en els seus articles 79 i 80, es tracta d'una unitat territorial per a la qual s'establix un règim encaminat a la protecció del seu caràcter agrari, complint funcions d'amortiment d'impactes i territori de caça, alimentació i dispersió per a la fauna del parc, així com a la protecció dels seus valors paisatgístics.  
Considerada la seua ubicació respecte a la zonificació establida pel PORN, hem de remetre'ns a la normativa general d'este per a analitzar la compatibilitat de l'activitat considerada.  
L'activitat projectada, caracteritzada com a planta fotovoltaica destinada a la producció a gran escala d'energia elèctrica (en contraposició a les instal·lacions destinades a l'autoconsum d'instal·lacions compatibles amb la normativa del PORN, a les quals este fa referència), quedaria enquadrada per les seues característiques dins del sector d'activitats industrials vinculades a la generació d'energia elèctrica (indústria de l'energia), per la qual cosa li resultaria aplicable el que es disposa en els articles 38 del PORN i 30 del PRUG, que no permeten la implantació d'activitats industrials de qualsevol classe en l'àmbit del PORN, excepte en els sòls urbans i urbanitzables que prevegen específicament este ús. Atés el caràcter de sòls agrícoles de l'enclavament en el qual es pretén la instal·lació, es considera que l'activitat proposada contravé esta disposició del PORN.  
Cal considerar, a l'efecte de contextualitzar l'activitat projectada en el marc de la normativa d'ordenació, que esta no establix un règim específic per a esta mena d'instal·lacions, com sí que ho fa, per contra, el PRUG del parc natural de la Serra de Mariola (Decret 79/2007, de 25 de maig, del Consell, pel qual s'aprova el Pla rector d'ús i gestió del parc natural de la Serra de Mariola), en l'article 39.4, que establix el següent:  
  
«Es prohibix, en l'àmbit del PRUG, qualsevol instal·lació destinada a la producció d'energia d'aplicació empresarial i industrial (plaques solars, generadors), excepte aquelles que puguen instal·lar-se en l'àmbit domèstic per a autoconsum, en les instal·lacions d'ús públic o vinculades a les activitats autoritzades i compatibles amb el PORN (s'entendrà com a autoconsum les instal·lacions generadores d'energia que no porten associada un sistema d'evacuació de l'energia produïda), i que no originen impactes ambientals o paisatgístics perceptibles».  
  
Disposició que, per analogia normativa, atesa la similitud i proximitat entre els dos parcs, pot resultar també indicativa respecte a la voluntat del legislador a l'hora de regular esta matèria.  
La incompatibilitat de la mateixa planta fotovoltaica amb la normativa d'ordenació fa ociós el fet de valorar la compatibilitat de la línia elèctrica destinada a l'evacuació de l'energia generada per la planta, encara que considerem pertinent remarcar que, en tot cas, caldria ajustar-se al que disposa l'article 68 del PORN, que establix que únicament es podran autoritzar les noves línies de subministrament d'energia elèctrica que estiguen vinculades a les actuacions que es consideren compatibles amb este. Atés que, com s'ha exposat anteriorment, el PORN no considera compatibles les activitats industrials de qualsevol classe en tot el seu àmbit d'aplicació, s'ha de considerar conseqüentment incompatible amb este la línia d'evacuació prevista per al parc fotovoltaic.  
  
De la mateixa manera, el projecte inclou un clos i una edificació que resulta també ociós valorar per la incompatibilitat del projecte en si.»  
  
Sext. Informe de la direcció general de Medi Natural i Animal (article 24 Decret lley 14/2020)  
En data 23 d'abril de 2024, la Direcció General de Medi Natural i Animal emet un informe dins de la fase de consulta a administracions públiques afectades, que correspon a l'efecte del que establix l'article 24 del Decret llei 14/2020, en sentit desfavorable per a la instal·lació de la planta fotovoltaica a causa del sentit de l'informe de la Direcció del parc natural de Carrascar de la Font Roja, tal com s'ha descrit en l'apartat 2.6, Espais naturals protegits o Xarxa Natura 2000, que s'adjunta com a annex a l'enviament d'este informe al STIEMA.  
  
2.6. Espais naturals protegits o Xarxa Natura 2000:  
Les instal·lacions projectades no afecten espais que arrepleguen les directives europees d'hàbitat (Directiva 92/43/CEE) i aus (Directiva 2009/147/CE), coneguts com a Xarxa Natura 2000.  
La instal·lació projectada afecta l'àrea d'amortiment (zona preparc) del parc natural de la Font Roja, segons el Pla d'ordenació de recursos naturals (PORN) aprovat en el Decret 121/2004, de 16 de juliol, del Consell de la Generalitat. Concretament afecta la zona IV, d'ús agrícola sostenible de la vall de La Canal». Per això, es va sol·licitar un informe a la Direcció del parc natural i el projecte informat té un sentit desfavorable.»  
Sèptim. Trasllat d'informes al promotor  
Els informes emesos per la Direcció General de Medi Natural i Animal descrits en els dos punts anteriors es van notificar al promotor de la instal·lació en data 26 d'abril de 2024, perquè, en un termini de cinc dies, prestara la seua conformitat, formulara les objeccions que estimara procedents i aportara, si és el cas, la documentació sol·licitada, segons el que establix l'article 24 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els quals no han rebut resposta dins del termini establit.  
  
Octau. Tràmit d'audiència  
S'ha notificat, en data 10 de maig de 2024, un tràmit d'audiència al promotor perquè s'ha considerat que els arguments d'estos informes suposen que l'STIEMA haja d'assumir-los com a propis sense possibilitat de contradir-los, ja que es realitzen en l'àmbit de les competències en matèria mediambiental, que exercix l'òrgan esmentat, i es considera que les deficiències detectades no poden ser objecte d'esmena. A més, la mercantil promotora de l'expedient no ha proposat cap mena de modificació en este sentit, per la qual cosa impedix l'atorgament de l'autorització administrativa de conformitat amb l'article 9 del Decret llei 14/2020, de 7 d'agost, del Consell, abans mencionat. Per tant, se li va concedir un termini de huit dies per a al·legar i presentar els documents i justificacions que estimaren pertinents, de conformitat amb el que disposa l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la resolució corresponent.  
Nové. Resposta del promotor al tràmit d'audiència  
En data 21 de maig de 2024, es rep una contestació del promotor, en la qual respon als arguments exposats en els informes de la Direcció General de Medi Natural i Animal, i sol·licita la continuació de la tramitació de l'expedient, i exposa el següent:  
Primer:  
«Que els informes desfavorables rebuts s'han basat en la principal premissa que la instal·lació proposada es tracta d'una instal·lació industrial (…)  
El caràcter industrial quant a la definició d'indústria és totalment discutible si apliquem el criteri en el qual es basa la justificació que és una indústria, per la qual cosa tampoc hi hauria la possibilitat de tendir línies de mitjana tensió per estos emplaçaments (clarament no són indústries).  
Les indústries com a tal disposen d'una legislació concreta i en cap comunitat autònoma es consideren una indústria com a tal, de fet, les plantes solars són tramitades per la unitat o el departament d'energia i no el d'indústria.»  
«La definició d'indústria queda clarament reflectida en l'article 3 de la Llei 21/1992 que es transcriu a continuació: 1. Es consideren indústries, a l'efecte de la present llei, les activitats dirigides a l'obtenció, reparació, manteniment, transformació o reutilització de productes industrials, l'envasament i embalatge, així com l'aprofitament, recuperació i eliminació de residus o subproductes, siga quina siga la naturalesa dels recursos i processos tècnics utilitzats.  
  
Del la qual cosa es desprén que una planta solar no es pot considerar una indústria.»  
Segon:  
«No s'entén la distinció que es realitza en l'informe desfavorable rebut entre les plantes solars de venda i les d'autoconsum, quan l'afecció i repercussió sobre el medi natural és exactament la mateixa.  
  
Es fa referència a la normativa del PORN (article 68 del Decret 121/2004, de 16 de juliol), en la qual es permeten les instal·lacions fotovoltaiques d'autoconsum:  
Article 68. Energia (Decret 121/2004, de 16 de juliol)  
5. En totes les vivendes i altres edificacions existents o de nova planta que no disposen actualment de connexió a xarxa elèctrica es prioritzarà l'ús de l'energia solar fotovoltaica per a la seua electrificació. Amb caràcter general, es promourà l'ús de l'energia solar tèrmica i altres energies renovables davant de l'ús de calderes o motors de gasoil, fuel, fusta o similars.  
Quan realment són de la mateixa naturalesa que la planta solar fotovoltaica que es pretén realitzar i que estan rebutjant.  
Per la mateixa tessitura, es podria entendre que també es tracta d'una altra indústria».  
Tercer:  
«A més de tot l'anterior, en cap cas està expressament prohibida en este document ni en cap altre, i per això, atenent l'article 19 del Decret llei 14/2020, de 7 d'agost, el qual es transcriu parcialment:  
  
Article 19. Actuacions prèvies (Decret llei 14/2020, de 7 d'agost)  
Des del punt de vista urbanístic, només es considera incompatible l'ús  
 d'una instal·lació fotovoltaica per a la generació d'energia elèctrica quan estiga expressament prohibit en el planejament urbanístic municipal per a la zona urbanística en la qual es pretén situar.»  
Dècim. Procediment d'urgència  
Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència d'acord amb la Llei 39/2015, de procediment administratiu comú de les administracions públiques, i es reduïxen a la mitat els terminis establits per al procediment ordinari, excepte els relatius a la presentació de sol·licituds i recursos.  
Als fets anteriors es poden aplicar els següents  
  
Fonaments de dret  
  
Primer. La instrucció i la resolució d'este procediment administratiu correspon a la Generalitat, perquè la instal·lació elèctrica objecte d'esta es troba íntegrament en el territori de la Comunitat Valenciana i no s'enquadra en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. Este servici territorial és competent per a resoldre d'acord amb el que disposa l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i considerant el que establix l'article 14 de l'Orde 3/2024, de 16 d'abril, de la Conselleria d'Innovació, Indústria, Comerç i Turisme, mitjançant la qual es desplega el Decret 226/2023, del Consell, de 19 de desembre, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, la resolució del procediment és competència del Servei Territorial d'Indústria, Energia i Mines d'Alacant, ja que la potència que es vol instal·lar és igual o inferior a 10 MW.  
Tercer. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
  
Quart. D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requerix una autorització administrativa prèvia i una autorització administrativa de construcció, la tramitació i la resolució de les quals es tramitarà de manera conjunta, segons establix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Quint. Segons establix l'article 7 del capítol I, títol III, de règim jurídic i procediment d'autorització de centrals fotovoltaiques i parcs eòlics, del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, este títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat, i queden excloses de la seua aplicació les centrals fotovoltaiques i els parcs eòlics d'aprofitament supraautonòmic, bé perquè la seua potència instal·lada siga superior a 50 MW o perquè excedisquen el territori de la Comunitat Valenciana.  
  
Sext. Segons l'article 9.3.a de l'esmentat Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, dins dels criteris específics per a la implantació de centrals fotovoltaiques en àrees sotmeses a protecció mediambiental:  
«Sense perjuí de l'avaluació ambiental a la qual, si és el cas, haja de sotmetre's, la implantació de centrals fotovoltaiques en les àrees subjectes a un règim especial de protecció es regirà, amb caràcter general, i a l'efecte de l'aplicació i interpretació de la seua normativa sectorial específica, pels criteris següents: (…)  
3. La compatibilitat mediambiental per a la instal·lació de centrals fotovoltaiques es determinarà cas per cas en:  
a) Àrees d'amortiment d'espais naturals protegits, en funció de la zonificació i la normativa de cada pla d'ordenació de recursos naturals (PORN). (…)  
Sèptim. Són aplicable els següents articles del Pla d'ordenació dels recursos naturals i revisió del Pla rector d'ús i gestió delparc natural del Carrascal de la Font Roja, aprovats mitjançant el Decret 121/2004, de 16 de juliol, del Consell, que han servit de base per a l'emissió dels informes de la Direcció General de Medi Natural i Animal esmentats en la present resolució:  
A) Respecte al Pla d'ordenació dels recursos naturals delparc natural del Carrascal de la Font Roja:  
«Article 2. Finalitat i objectius  
D'acord amb l'article 32 de la Llei 11/1994, este PORN té com a finalitat definir i assenyalar l'estat de conservació dels recursos naturals i ecosistemes dins del seu àmbit; assenyalar el règim que, si és el cas, s'haja d'aplicar als espais que cal protegir; fixar el marc per a l'ordenació integral dels espais naturals protegits inclosos en el seu àmbit; determinar les limitacions que hagen d'establir-se i el règim d'ordenació dels diversos usos i de les diverses activitats admissibles en l'àmbit dels espais protegits i les àrees d'amortiment d'impactes d'estos; promoure l'aplicació de mesures de conservació, restauració i millora dels recursos naturals, i formular els criteris orientadors de les polítiques sectorials i ordenadores de les activitats econòmiques i socials, públiques i privades, perquè siguen compatibles amb els objectius dels plans d'ordenació dels recursos naturals.  
  
Per a aconseguir la finalitat que establix l'apartat 1, el PORN ha d'ordenar l'activitat humana i el patrimoni natural com a parts integrants dels processos ecològics que, de manera natural o influïda per eixa activitat, es donen a la Font Roja, d'acord amb els objectius següents: (…)  
d) En els terrenys on siga raonadament possible, i de manera especial en els terrenys forestals, afavorir la successió ecològica cap a les esmentades comunitats de més interés, mitjançant la restauració del medi natural quan siga necessari.  
e) En la resta del territori, afavorir el manteniment del paisatge rural de secà amb usos sostenibles, que respecte les funcions d'amortiment i de connexió biològica dels sistemes naturals amb les muntanyes de l'entorn.  
(…)  
Article 5. Àrea d'amortiment  
Amb independència de les seues determinacions específiques, les zones II, III, IV i V, definides per l'article 72 d'estes normes tindran la consideració d'àrea d'amortiment d'acord amb l'article 29 de la Llei 11/1994.  
Article 6. Efectes  
1. De conformitat amb les disposicions de l'article 35 de la Llei 11/1994, el present PORN és obligatori i executiu en tot el que afecta la conservació, protecció o millora de la flora, la fauna, els ecosistemes, el paisatge o els recursos naturals, i les seues disposicions prevaldran sobre qualsevol altre instrument d'ordenació territorial o física, sense perjuí de les disposicions més restrictives quant a conservació i protecció que el Pla rector d'ús i gestió puga fixar per a l'àmbit del parc natural del Carrascal de la Font Roja, i altres plans per a altres espais protegits. El PRUG i els plans d'altres espais protegits de l'àmbit que s'aproven d'acord amb la Llei 11/1994 o una altra legislació referent a la conservació del medi s'atindran als criteris i directrius formulades en este PORN.  
2. El procediment d'informe favorable de l'òrgan competent en matèria d'espais naturals, quan així s'indique en esta normativa, té caràcter vinculant d'acord amb l'article 29.3 de la Llei 11/1994, i segons la definició d'òrgan gestor que arreplega l'article 9 d'este pla.  
  
3. El planejament urbanístic i territorial que s'aprove amb posterioritat a l'entrada en vigor del PORN s'ha d'ajustar a les determinacions d'este.  
4. Així mateix, el PORN tindrà caràcter indicatiu respecte a qualsevol altra actuació, pla o programa sectorial, i les seues determinacions s'aplicaran subsidiàriament, sense que això altere la prevalença d'este PORN, en les matèries a què es referix el paràgraf 1 d'este article.  
Article 13. Règim d'avaluació d'impacte ambiental i estudi paisatgístic  
L'avaluació d'impacte ambiental en l'àmbit d'este PORN estarà regulada per la normativa sectorial vigent i, específicament, pel Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental (DOGV 1412, 30.10.1990).  
Totes les declaracions i estimacions d'impacte ambiental que afecten l'àmbit d'este PORN se sotmetran a consulta de l'òrgan competent en matèria d'espais naturals, amb les condicions que indica la secció 1a del capítol III del Decret 162/1990. Esta consulta s'exercirà sense perjuí del procés d'informació favorable per part de l'òrgan esmentat i requerit per les presents normes per a determinats projectes i actuacions.  
  
(…)  
b) Estimació d'impacte ambiental:  
En terrenys agrícoles d'este PORN, les següents actuacions arreplegades en l'article 162 del Decret 98/1995 i ampliades pels supòsits ací indicats: vivendes aïllades; línies elèctriques i telegràfiques; xarxes de proveïment i sanejament d'aigües; instal·lacions de depuració d'aigües residuals destinades al servici de vivendes i edificacions aïllades; agrupació de finques forestals i parcel·làries de qualsevol extensió; carreteres, camins i pistes forestals; introducció d'espècies animals i vegetals, excloses les d'ús agrícola i ramader estabulat; infraestructures de transport d'energia, i canalització de cursos fluvials i regeneració de riberes.  
  
(…)  
Sense perjuí dels criteris generals per a la declaració i estimació d'impacte ambiental que fixa el Decret 162/1990, s'establixen els següents criteris específics, que remarquen les particularitats del territori d'este PORN en relació amb el règim d'avaluació d'impacte ambiental, i que seran d'obligada atenció per als estudis d'impacte ambiental que es pogueren presentar a tràmit:  
Considerar les característiques i els objectius de les diferents zones del PORN establides en el TÍTOL III, i identificar com afectarà l'activitat o el projecte a estes zones.  
Les reduïdes dimensions del territori d'este PORN fan molt importants les funcions de connexió del territori i dels processos ecològics amb les serres del seu entorn. Les activitats i els projectes han de tindre en compte este aspecte tractat també per l'article 30 a l'hora d'estimar els seus impactes.  
(…)  
Article 29. Tancat de finques  
Es definixen com a tanques no penetrables els tancaments en xarxa metàl·lica o estructura metàl·lica rígida oberta, i d'obra de construcció amb acabats lluïts o llisos, que no puguen ser creuats lliurement per la fauna silvestre. Es definixen com a tanques penetrables els tancaments vegetals, de fusta, de pedra seca o obra de construcció escalables (en els dos últims casos, quan no tinguen complements metàl·lics o de vidre no penetrables) que puguen ser creuats lliurement per la fauna silvestre.  
  
Les tanques penetrables s'admeten en tot l'àmbit d'este PORN, sense perjuí de les normes particulars.  
Sense perjuí de les normes particulars, només podran utilitzar-se tanques no penetrables destinades a la protecció d'edificacions o instal·lacions quan la superfície tancada no siga superior a 1 hectàrea.  
Per a longituds superiors hauran d'utilitzar-se tancats penetrables en un mínim del 50 % de la longitud total del tancament. Igualment, i en aquelles zones en què es considere autoritzable segons la normativa particular, la instal·lació de tancats per a l'aprofitament ramader extensiu o per a la protecció de cultius que afecten superfícies superiors a 1 hectàrea només es permetrà, amb caràcter excepcional, quan l'òrgan competent en matèria d'espais naturals considere admissible l'impacte que té sobre el paisatge, la vegetació i la fauna silvestre. Per a això, serà necessari un informe favorable de l'esmentat òrgan, amb caràcter previ a la llicència urbanística o autorització, si és necessària.  
  
En la franja de servitud pública de les vies de comunicació i quan estiga justificat pel risc d'atropellament de la fauna, s'admetran les tanques no penetrables de qualsevol longitud, preferentment acompanyades de mesures canalitzadores de la fauna cap als passos elevats o inferiors d'estes vies de comunicació, d'acord amb l'article 60.4 d'estes normes.  
Es fomentarà que els tancats preexistents prenguen les mesures oportunes per a complir el que disposa este article.  
Article 30. Manteniment dels processos ecològics del territori  
  
La gestió agrària, forestal, turística i urbanística del territori del PORN que es duga a terme per les administracions i la propietat privada vetlarà pel manteniment d'un mosaic heterogeni de boscos, matolls, cultius, prats i terrenys incultes, i s'evitarà una excessiva fragmentació d'estos diferents usos en unitats de dimensions reduïdes.  
  
No s'admetrà la reducció d'extensió de les masses forestals actualment existents, ni la destrucció permanent dels màrgens herbacis i arbustius dels cultius utilitzats per la fauna per al trànsit, com a hàbitat o per a la seua alimentació, sense perjuí dels aprofitaments forestals regulats per l'article 41.  
  
Article 48. Activitats industrials  
Amb caràcter general, no es permet la implantació d'activitats industrials de qualsevol classe en l'àmbit del present PORN, excepte en els sòls urbans i urbanitzables que prevegen específicament este ús.  
  
Article 55. Edificacions en medi rural  
Amb caràcter general i sense perjuí del que establix la Llei 4/1992, de 5 de juny, de la Generalitat Valenciana, sobre sòl no urbanitzable (DOGV 1806, 17.06.92), no es permet la construcció d'edificacions de nova planta de qualsevol classe en l'àmbit del parc natural del Carrascal de la Font Roja, excepte les excepcions que explícitament s'assenyalen en les normes d'este PORN. Estes excepcions no s'aplicaran a les àrees de protecció integral, a on la prohibició és absoluta. En la resta del PORN, les edificacions se situaran únicament fora de les zones forestals i preferentment sobre sòls d'escàs valor agrícola, sense sobreeixir en les línies de cresta i en altres accidents orogràfics del terreny, ni ocupar punts culminants. El pendent excessiu pot ser limitant en l'autorització de noves edificacions.  
  
Article 56. Edificacions de nova planta lligades a determinades activitats en el medi rural  
1. La construcció de magatzems i instal·lacions destinades a l'explotació agrícola, sense perjuí del que disposen les normes particulars d'este PORN, requerirà la superfície mínima de parcel·la de 10.000 m². La superfície màxima de parcel·la que pot ser ocupada per les construccions i els elements arquitectònics no podrà excedir l'1 % de la superfície de parcel·la ni ser superior a 200 m². L'altura màxima serà de 7 metres fins a la cornisa en una sola planta. El 80 % de la superfície de la parcel·la ha d'estar en cultiu.  
2. La construcció de magatzems i instal·lacions destinades a l'explotació ramadera, sense perjuí del que disposen les normes particulars d'este PORN, requerirà una superfície mínima de parcel·la de 10.000 m². La superfície màxima de parcel·la que pot ser ocupada per les construccions i els elements arquitectònics no podrà excedir l'1 % de la superfície de parcel·la ni ser superior a 200 m², i l'altura màxima serà de 7 metres fins a la cornisa en una sola planta.  
3. La construcció d'instal·lacions o edificacions dedicades a activitats turístiques i recreatives que es regulen en l'article 51 d'estes normes, sense perjuí del que disposen les normes particulars d'este PORN, requerirà una superfície mínima de parcel·la de 10.000 m². La superfície màxima de parcel·la que pot ser ocupada per les construccions i els elements arquitectònics no podrà excedir l'1 % de la superfície de parcel·la i, en cap cas, podrà ser superior a 200 m², i l'altura màxima serà de quatre metres en una sola planta.  
4. La construcció d'edificacions destinades a l'educació, l'allotjament o la restauració que es regulen en l'article 52 d'estes normes, sense perjuí del que disposen les normes particulars d'este PORN, requerirà una superfície mínima de parcel·la de 10.000 m². La superfície màxima de parcel·la que pot ser ocupada per les construccions i els elements arquitectònics no podrà excedir el 2 % de la superfície de la parcel·la i en cap cas podrà ser superior a 400 m², i l'altura màxima serà de set metres. Hauran de tindre adequadament resolts l'accés rodat amb xarxa viària i de pistes forestals existent, l'aparcament, el proveïment, l'arreplega d'aigua, i l'eliminació i la depuració de tot tipus de residus i abocaments.  
«Article 63. Requisits per a les actuacions d'infraestructures  
La realització d'actuacions en infraestructures autoritzades per este PORN haurà de prevore, a més de les disposicions que li siguen pròpies per raó de la matèria, els requisits següents:  
a) Els traçats i emplaçaments hauran de fer-se tenint en compte les condicions ecològiques i paisatgístiques del territori, per a la qual cosa s'evitarà la creació d'obstacles en la lliure circulació de les aigües o ompliments en estes, degradació de la vegetació natural o impactes paisatgístics.  
Article 64. Corredors de localització d'infraestructures  
A l'efecte d'instal·lar noves infraestructures, els eixos viaris perifèrics (carreteres A-231, N-340, C-3313 i A-200) existents en l'actualitat tenen la consideració de «corredor de localització d'infraestructures» en una franja de 100 metres d'amplària a cada costat de la mitjana. La realització, si és el cas, de futures actuacions infraestructurals de caràcter lineal, com ara línies elèctriques i de comunicacions, gasoductes o conduccions de qualsevol tipus, hauran de dirigir-se amb caràcter prioritari cap a estos «corredors». En qualsevol cas, els corredors de localització d'infraestructures hauran d'evitar sempre que siga possible la fragmentació de les unitats de vegetació natural de caràcter forestal, arbustiu o herbaci existent.  
Article 68. Energia  
1. Previ tràmit d'estimació d'impacte ambiental, quan no estiguen sotmeses a declaració d'impacte ambiental, únicament es podran autoritzar les noves línies de subministrament d'energia elèctrica que estiguen vinculades a les actuacions que es consideren compatibles en el PORN.  
2. En cas que siga necessari el pas de noves línies elèctriques, hauran de discórrer de manera prioritària pels «corredors d'infraestructures» definits en l'article 64. Les línies elèctriques que no discórreguen per estos corredors d'infraestructures o aquelles que hi discórreguen, però presenten característiques específiques que, segons el parer de la conselleria competent en medi ambient, facen previsible un impacte ambiental, paisatgístic o territorial elevat hauran d'executar-se obligatòriament soterrades.  
3. La instal·lació de línies aèries es farà amb la previsió de dispositius encaminats a impedir la col·lisió o electrocució d'aus (dispositius salvapardals, aïllament de conductors i altres mesures que es consideren oportunes).  
5. En totes les vivendes i altres edificacions existents o de nova planta que no disposen actualment de connexió a xarxa elèctrica, es prioritzarà l'ús de l'energia solar fotovoltaica per a l'electrificació. Amb caràcter general, es promourà l'ús de l'energia solar tèrmica i altres energies renovables davant de l'ús de calderes o motors de gasoil, fuel, fusta o similars.  
Article 79. Definició i objectiu específic de la zona IV  
1. La zona IV comprén tota la vall de la Canal dins de l'àmbit del PORN, entre el barranc de la Batalla i el paratge de Sant Pasqual d'Ibi, i se separen dos àmbits geogràfics a partir de la inflexió del terreny que delimita dos conques hidrogràfiques: la de la Batalla a l'est i la d'Ibi a l'oest. El terreny és molt pla, en comparació amb la zona II, i el paisatge de cultius és dominant, amb només alguns xicotets boscos aïllats.  
  
2. En esta zona l'objectiu específic és assegurar la funció d'amortiment dels impactes en la zona I del parc natural, i el territori de caça, alimentació i dispersió per a la fauna vertebrada del parc natural. La funció de connexió biològica queda limitada a barrancs repoblats concrets d'este àmbit.  
Article 80. Normes particulars per a la zona IV  
1. La creació de xicotets boscos, a manera de corredors funcionals enmig de les zones agrícoles, a les quals fa referència l'article 30, és especialment prioritària en este àmbit.  
2. El manteniment dels corredors forestals, dels barrancs i dels màrgens de camins amb vegetació que aïlladament hi ha en esta zona és prioritari, i la seua modificació o alteració no estarà permesa. Així mateix, es promourà la creació de nous corredors forestals similars en llocs potencialment atractius per a la fauna.  
3. El contacte entre la plana de la Canal i la serra de la Solana d'Ibi és especialment important de cara a preservar els processos ecològics entre el parc natural, la vall de la Canal i la serra del Quartell, situada al sud. Per a sòl no urbanitzable amb usos agrícoles i forestals, en una franja exterior de 400 m d'amplària a comptar del límit del parc, l'edificació només estarà permesa quan en la sol·licitud d'autorització es demostre que no afecta la preservació dels processos indicats. En cas de sòl urbanitzable, caldrà ajustar-se al que dispose la preceptiva declaració d'impacte ambiental i al que marque la normativa sectorial corresponent.»  
  
B) Respecte al Pla rector d'ús i gestió del parc natural del Carrascal de la Font Roja:  
Article 4. Efectes  
1. Les disposicions d'este pla vincularan tant l'Administració com els particulars.  
2. Les determinacions d'este pla seran d'aplicació directa, raó per la qual en el moment de la seua revisió el planejament urbanístic vigent que afecte els terrenys inclosos en l'àmbit del parc natural haurà d'ajustar-se a les disposicions que conté el PRUG.  
3. Les futures revisions dels plans generals d'ordenació urbana d'Alcoi i d'Ibi, i la resta d'instruments de planejament urbanístic que siguen aprovats després de l'entrada en vigor d'este PRUG, hauran d'ajustar-se a les determinacions protectores que conté, i assignaran les qualificacions del sòl d'acord amb les normes i els criteris que ací s'establixen, de manera que siguen respectades les limitacions d'ús establides pel PRUG.  
4. Les determinacions d'este PRUG seran enteses sense perjuí de les que arreplega la legislació agrària, forestal i d'aigües, la resta de legislacions sectorials, així com la resta de normes, reglamentacions o plans que siguen aprovats per al desenvolupament i compliment de la finalitat protectora del parc natural. S'aplicarà la normativa continguda que conté este PRUG sempre que resulte més detallada o protectora.  
  
5. Sense perjuí de l'apartat anterior, el Pla d'ordenació dels recursos naturals del Carrascal de la Font Roja és la norma que fixa el marc per al PRUG, el qual ha d'ajustar-se a les determinacions d'aquell d'acord amb l'article 35 de la Llei 11/1994. Per tant, les disposicions d'este PRUG són estrictament complementàries a aquelles del PORN que específicament o de manera general afecten el parc natural.  
  
Article 6. Contingut i interpretació  
4. En l'aplicació d'este PRUG, prevaldrà la interpretació que comporte un grau de protecció dels valors naturals del parc natural superior.  
  
Article 26. Protecció del paisatge i gestió dels hàbitats  
1. Gestió dels hàbitats i del paisatge forestal  
El parc natural complix les funcions ecològiques d'un sistema natural de muntanya mediterrània envoltat d'usos rurals i urbans, que el separen d'altres sistemes naturals similars pròxims. La gestió dels hàbitats i del paisatge del parc natural tendirà a mantindre una massa homogènia i la més extensa possible de boscos madurs de carrascar, freixes i roures de fulla menuda, mitjançant la conservació activa i la restauració. L'article 25 del PORN establix els criteris específics per a la gestió dels hàbitats forestals.  
2. Gestió del paisatge agrari i agroforestal  
En els hàbitats no pròpiament forestals, i de manera especial en les solanes i en els antics cultius abandonats, indicats en el pla núm. 9 d'impactes ambientals del PORN, es promourà la formació d'un mosaic heterogeni de boscos, matolls, cultius, prats i erms, per a la qual cosa s'evitarà l'excessiva fragmentació en unitats de xicotetes dimensions. La gestió també afavorirà els hàbitats més habitualment utilitzats pel conill i la perdiu (màrgens, albarzerars, erms, vegetació ruderal). El director-conservador podrà autoritzar la pràctica del pasturatge extensiu, previ informe favorable de l'òrgan competent en matèria d'espais naturals, i amb les limitacions que suposen les normes particulars d'esta normativa.  
3. Pertorbacions  
S'evitaran les pertorbacions naturals o antròpiques que comprometen la conservació dels hàbitats i les espècies de flora i de fauna de més interés que s'assenyalen en el PORN, de manera que s'evitarà una excessiva intervenció sobre els sistemes ecològics, però tenint en compte les reduïdes dimensions del parc natural,  
Article 30. Activitats extractives, industrials i comercials  
1. Per ser considerades incompatibles amb els objectius de protecció del parc natural, queden prohibides les activitats extractives, industrials i comercials, de qualsevol classe en l'àmbit d'aplicació d'este PRUG.  
  
Article 35. Infraestructures lineals  
1. Sense perjuí de l'article anterior, queda prohibida, amb caràcter general, la realització d'infraestructures de qualsevol classe, com són les línies elèctriques, telefòniques, etc., excepte les destinades al servici del parc natural.  
2. Amb caràcter excepcional, i prèvia autorització de l'òrgan competent en matèria d'espais naturals, es podrà permetre la instal·lació de línies subterrànies en les àrees del parc natural en què resulte compatible amb les normes particulars d'este PRUG.  
3. Totes les actuacions d'infraestructura que, per raó de la seua naturalesa, es consideren com a autoritzables en la present normativa, així com aquelles destinades al servici del parc natural, prevenció d'incendis, servici de protecció civil de la comunitat autònoma o de l'estat i xarxes de prevenció de riscos naturals, hauran d'atendre, a més de la legislació sectorial corresponent, els requisits següents:  
  
- Els traçats i emplaçaments s'hauran de fer tenint en compte les condicions ecològiques i paisatgístiques del territori, per a evitar la creació d'obstacles en la lliure circulació de la fauna i de les aigües, o rebliments de sediments, la degradació de la vegetació natural o els impactes paisatgístics.  
- Durant la realització de les obres, hauran de prendre's les precaucions necessàries per a evitar la destrucció de la coberta vegetal i quan s'acaben les obres es restaurarà el terreny i la coberta vegetal. Així mateix, s'evitarà la realització d'obres durant els períodes establits pel PORN que puguen comportar alteracions i riscos per a la fauna.  
  
4. Les línies elèctriques i telefòniques destinades al servici d'instal·lacions situades en l'àmbit del parc natural hauran de discórrer soterrades. L'òrgan competent en matèria d'espais naturals vetlarà pel progressiu soterrament de les línies que incomplisquen esta norma, amb el suport tècnic i econòmic de les diferents administracions interessades, el sector elèctric privat i la propietat.  
5. L'article 13 del PORN regula el règim d'avaluació d'impacte ambiental al qual s'hauran de sotmetre estes infraestructures.  
Octau. Que, segons l'article 3 de la Llei 21/1992, de 16 de juliol, d'indústria:  
Article 3. Àmbit d'aplicació i competències  
1. Es consideren indústries, a l'efecte de la present llei, les activitats dirigides a l'obtenció, reparació, manteniment, transformació o reutilització de productes industrials, l'envasament i embalatge, així com l'aprofitament, la recuperació i l'eliminació de residus o subproductes, siga quina siga la naturalesa dels recursos i processos tècnics utilitzats.  
  
2. Així mateix, estaran inclosos en l'àmbit d'aplicació d'esta llei els servicis d'enginyeria, disseny, consultoria tecnològica i assistència tècnica directament relacionats amb les activitats industrials.  
3. Les disposicions sobre seguretat industrial seran aplicables, en tot cas, a les instal·lacions, equips, activitats, processos i productes industrials que utilitzen o incorporen elements, mecanismes o tècniques susceptibles de produir els danys a què es referix l'article 9.  
4. Es regiran per la present llei en els aspectes que no preveu la seua legislació específica:  
b) Les activitats de generació, distribució i subministrament de l'energia i els productes energètics. (…)  
Nové. Que, segons l'article 4 del Reial decret 559/2010, de 7 de maig, pel qual s'aprova el Reglament del registre integrat industrial:  
  
«1. El Registre integrat industrial comprendrà les dades relatives a les empreses i els establiments que realitzen alguna de les següents activitats o instal·lacions:  
(…)  
b) Les activitats de generació, distribució i subministrament de l'energia i els productes energètics.  
(…)  
Dècim. Per a la resolució i motivació d'este expedient, són determinants els informes emesos per la Direcció General de Medi Natural i Animal, de dates 22 de març i 23 d'abril de 2024, i, en este sentit, l'article 77, apartats 1 i 6 de la Llei 39/2015, de procediment administratiu comú, establix:  
«Article 77. Mitjans i període de prova  
1. Els fets rellevants per a la decisió d'un procediment podran acreditar-se per qualsevol mitjà de prova admissible en dret, i la valoració d'estos es farà d'acord amb els criteris que establix la Llei 1/2000, de 7 de gener, d'enjudiciament civil.»  
I l'apartat 6, que assenyala que «Quan la prova consistisca en l'emissió d'un informe d'un òrgan administratiu, un organisme públic o una entitat de dret públic, s'entendrà que este té caràcter preceptiu.»  
  
A més d'això, en l'àmbit del procediment administratiu que arreplega la Llei 39/2015, del procediment administratiu comú, esta llei establix que «Els fets rellevants per a la decisió d'un procediment podran acreditar-se per qualsevol mitjà de prova admissible en dret», i, en última instància, s'apreciaran d'acord amb els principis generals de valoració conjunta i de la crítica sana.  
  
Tenint en compte que el sentit de l'informe de la Direcció General de Medi Natural i Animal és desfavorable i que, a l'empara del que establix l'article 9.3 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els arguments d'este informe suposen que este servici territorial haja d'assumir-los com a propis, sense possibilitat de contradir-los, ja que es realitzen en l'àmbit de les competències en matèria mediambientals que exercix l'òrgan esmentat, i considerant que les deficiències detectades no poden ser objecte d'esmena i, a més, la mercantil promotora de l'expedient no ha proposat cap mena de modificació este sentit, no és procedent atorgar l'autorització administrativa de conformitat amb els articles 77 i 80 de la Llei 39/2015, de procediment administratiu comú, en relació amb l'article 8 del Decret llei 14/2020, de 7 d'agost, del Consell, abans esmentats.  
  
D'altra banda, i com a contestació a les al·legacions presentades pel promotor, és important el que establix l'article 3 de la Llei 21/1992, de 16 de juliol, d'indústria: Es consideren indústries, a l'efecte de la present llei, les activitats dirigides a l'obtenció, reparació, manteniment, transformació o reutilització de productes industrials, l'envasament i embalatge, així com l'aprofitament, la recuperació i l'eliminació de residus o subproductes, siga quina siga la naturalesa dels recursos i processos tècnics utilitzats.  
Les centrals fotovoltaiques són instal·lacions destinades al subministrament d'energia elèctrica a la xarxa. La seua funció és captar i transformar l'energia solar en electricitat i, en conseqüència, es considera que és una activitat industrial, a l'efecte de la normativa aplicable; per tant, no és possible el projecte, tal com informa Direcció General de Medi Natural i Animal, perquè resulta incompatible amb la normativa d'ordenació del parc natural del Carrascar de la Font Roja, tant pel que fa a la mateixa planta fotovoltaica i les seues instal·lacions annexes, com a la línia d'evacuació segons la normativa d'ordenació que conté el Pla d'ordenació dels recursos naturals i la revisió del Pla rector d'ús i gestió del parc natural del Carrascal de la Font Roja, aprovats mitjançant el Decret 121/2004, de 16 de juliol, del Consell i en aplicació de la Llei 11/1994, de 27 de desembre, d'espais naturals protegits de la Comunitat Valenciana.  
Onzé. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions que establix este decret llei que afecten la implantació d'instal·lacions per a l'aprofitament de les energies renovables seran aplicables als procediments en tràmit.  
  
Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència, d'acord amb la Llei 39/2015, de procediment administratiu comú de les administracions públiques, amb la qual cosa es reduïxen a la mitat els terminis establits per al procediment ordinari, excepte els relatius a la presentació de sol·licituds i recursos.  
Dotzé. Respecte a l'al·legació que s'indica en l'apartat quart dels antecedents de la present resolució, es considera en esta que perden la seua virtualitat mentres s'oposaven, per diferents motius, a la instal·lació de la planta fotovoltaica en la localització prevista, fet que finalment es resol amb la resolució, per la qual cosa no és necessari entrar en el fons d'esta, i en nom de l'aplicació, entre altres, dels principis generals de racionalització i agilitat dels procediments administratius que establix l'article 3 Llei 40/2015, d'1 d'octubre, de règim jurídic del sector públic.  
  
Vist el que s'ha exposat, els preceptes legals esmentats i altres disposicions aplicables, este Servei Territorial d'Indústria, Energia i Mines, resol:  
  
Primer  
Denegar la sol·licitud formulada per parc empresarial Alcoi XXI, SL, d'autorització administrativa prèvia, autorització administrativa de construcció i autorització d'implantació en sòl no urbanitzable, corresponents a una central fotovoltaica denominada FV La Canal Alta, i la seua infraestructura d'evacuació, amb potència instal·lable de 0,95 MW, que se situaria en la parcel·la 5 del polígon 7 del terme municipal d'Alcoi, a la província d'Alacant, a conseqüència del pronunciament desfavorable, segons l'informe de la Direcció General de Medi Natural i Animal.  
  
Segon  
Ordenar, de conformitat amb el que disposa l'article 31 del Decret llei 14/2020:  
- La publicació d'esta resolució en el Diari Oficial de la Generalitat Valenciana i en el Butlletí Oficial de la Província d'Alacant, i es fa saber que la publicació d'esta es farà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a les quals s'ha intentat notificar, però no s'ha pogut aconseguir.  
  
- La publicació en el lloc d'internet de la Conselleria d'Innovació, Indústria, Comerç i Turisme, en l'apartat d'Energia (https://cindi.gva.es/va/web/energia/alacant-er, en valencià, i https://cindi.gva.es/es/web/energia/alacant-er en castellà).  
- La notificació/comunicació de la present resolució a la persona titular i a totes les administracions públiques o organismes i empreses de servicis públics o servicis d'interés general que han intervingut, o han hagut d'intervindre, en el procediment d'autorització; les que han emés, o hagueren d'emetre, un condicionat tècnic al projecte d'execució, a les persones titulars de béns i drets afectats i a la resta de parts interessades en l'expedient.  
Tot això, de conformitat amb el que disposen els articles 30 i 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
En el cas que la voluntat de la promotora siga instal·lar la instal·lació solar fotovoltaica en una altra ubicació, haurà de presentar una nova sol·licitud d'autorització d'implantació, d'autorització administrativa prèvia i d'autorització de construcció. Així mateix, en cas de presentar-se segons els mateixos permisos d'accés i connexió, haurà de complir-se el que estipula la disposició addicional catorzena i l'annex II del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, perquè les modificacions proposades en el projecte permeten continuar considerant la instal·lació com la mateixa a l'efecte dels permisos d'accés i connexió, i seguir la tramitació indicada en la disposició addicional esmentada per a l'actualització dels permisos esmentats. En cap cas, l'actualització dels permisos d'accés i de connexió per esta causa comportarà la modificació de la data de concessió d'estos permisos, que continuarà sent la mateixa que la del permís concedit i, conseqüentment, les fites administratives previstes en l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Contra esta resolució, que no posa fi a la via administrativa, és possible interposar un recurs d'alçada davant de la Direcció General d'Energia i Mines en el termini d'un mes, comptat a partir de l'endemà del dia en què tinga lloc la notificació de la present, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Alacant, 29 de maig de 2024.- La cap del Servei Territorial d'Indústria, Energia i Mines d'Alacant: Rosa María Aragonés Pomares.